**съдържание**

1. **уСЛОВИЯ ЗА УЧАСТИЕ В ОБЩЕСТВЕНАТА ПОРЪЧКА**
2. **КРИТЕРИИ ЗА ПОДБОР**
3. **УКАЗАНИЯ ЗА ПОДГОТОВКА И ПОДАВАНЕ НА ОФЕРТАТА. КОМУНИКАЦИЯ МЕЖДУ ВЪЗЛОЖИТЕЛЯ И УЧАСТНИЦИТЕ**
4. **НЕОБХОДИМИ ДОКУМЕНТИ**
5. **РАЗГЛЕЖДАНЕ НА ОФЕРТИТЕ. КРИТЕРИЙ ЗА ВЪЗЛАГАНЕ. ОЦЕНКА И КЛАСИРАНЕ НА ОФЕРТИТЕ. ОПРЕДЕЛЯНЕ НА ИЗПЪЛНИТЕЛ**
6. **СКЛЮЧВАНЕ НА ДОГОВОР ЗА ОБЩЕСТВЕНА ПОРЪЧКА. ГАРАНЦИЯ ЗА ИЗПЪЛНЕНИЕ. условия за плащАне**
7. **ПРИЛОЖЕНИЯ**

|  |
| --- |
| * *Оферта – по образец;* |
| * *Декларация за обстоятелствата по чл. 54, ал. 1, т. 1, 2 и 7 от ЗОП – по образец* | |
| * *Декларация за обстоятелствата по чл. 54, ал. 1, т. 3-5 от ЗОП – по образец* | |
| * *Декларация по чл. 66, ал. 1 от ЗОП за подизпълнителите – по образец* | |
| * *Декларация от подизпълнителите – по образец* | |
| * *Списък с изпълнените услуги през последните три години, считано от датата на подаване на офертата, с посочени стойности, дати и получатели – по образец* | |
| * *Списък на персонала, който ще бъде ангажиран при изпълнение на поръчката – по образец* | |
| * *Декларация за съгласие с клаузите на проекта на договор – по образец* | |
| * *Декларация за срок на валидност на офертата – по образец* | |
| * *Декларация за липса на свързаност - по образец;* | |
| * *Декларация по чл. 3, т. 8 от Закона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици от участник/ подизпълнител – по образец;* | |
| * *Декларация за конфиденциалност – по образец*  |  | | --- | | * *Предложение за изпълнение на поръчката - по образец* | | * *Ценово предложение – по образец;* | | * *Проект на договор – по образец.* | | |

**раздел І. УСЛОВИЯ ЗА УЧАСТИЕ В ОБЩЕСТВЕНАТА ПОРЪЧКА**

1. В обществената поръчка могат да участват български или чуждестранни физически или юридически лица или техни обединения, както и всяко друго образувание, което има право да изпълнява услугата, съгласно законодателството на държавата, в която е установено и което отговаря на условията, посочени в ЗОП и обявените изисквания на възложителя в указанията за участие.

2. Лице, което участва в обединение или е дало съгласие и фигурира като подизпълнител в офертата на друг участник, не може да представя самостоятелна оферта.

3. Едно физическо или юридическо лице може да участва само в едно обединение.

4. Свързани лица по смисъла на параграф 2, т. 45 от Допълнителните разпоредби на ЗОП не могат да бъдат самостоятелни участници във възлагането.

5. Всеки участник в обществената поръчка има право да представи само една оферта.

6. Във възлагането могат да участват и обединения, които не са юридически лица.

7. Възложителят отстранява от участие в процедурата участник, за когото е налице някое от следните основания за отстраняване, посочени в чл. 54, ал. 1, т. 1-5 и т.7 от ЗОП, а именно:

* е осъден с влязла в сила присъда, освен ако е реабилитиран, за престъпление по чл. 108а, чл. 159а - 159г, чл. 172, чл. 192а, чл. 194 - 217, чл. 219 - 252, чл. 253 - 260, чл. 301 - 307, чл. 321, 321а и чл. 352 - 353е от Наказателния кодекс;
* е осъден с влязла в сила присъда, освен ако е реабилитиран, за престъпление, аналогично на тези, посочени по-горе, в друга държава -членка или трета страна;
* има задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към общината по седалището на възложителя и на участника, или аналогични задължения, установени с акт на компетентен орган, съгласно законодателството на държавата, в която кандидатът или участникът е установен, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила;
* е налице неравнопоставеност в случаите по чл. 44, ал. 5 от ЗОП;
* е установено, че е представил документ с невярно съдържание, свързан с удостоверяване липсата на основания за отстраняване или изпълнението на критериите за подбор или не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор;
* е налице конфликт на интереси, който не може да бъде отстранен.

8. Основанията по чл. 54, ал. 1, т. 1, т. 2 и т. 7 от ЗОП се отнасят за:

* лицата, които представляват участника,
* лицата, които са членове на управителни и надзорни органи на участника и
* други лица, които имат правомощия да упражняват контрол при вземането

на решения, еквивалентен на този, валиден за представляващите го лица, членовете на управителните или надзорните органи.

9. Участник, за когото са налице основания по чл. 54, ал. 1 от ЗОП, има право да представи доказателства, че е предприел мерки, които гарантират неговата надеждност, въпреки наличието на съответното основание за отстраняване, в съответствие с чл. 56 от ЗОП. За тази цел участникът може да докаже че:

* е погасил задълженията си по чл. 54, ал. 1, т. 3 от ЗОП, включително начислените лихви и/или глоби или че те са разсрочени, отсрочени или обезпечени;
* е платил или е в процес на изплащане на дължимо обезщетение за всички вреди, настъпили в резултат от извършеното от него престъпление или нарушение;
* е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения.

10. В случай, че участник е предприел мерки за доказване на надеждност по чл. 56 от ЗОП, тези мерки се описват в свободен текст от участника и в офертата се прилагат доказателства в подкрепа на същите. Мотивите за приемане или отхвърляне на предприетите от участника мерки и представените доказателства се посочват в протокола от работа на комисията.

11. Участникът декларира липсата на основания за отстраняване от участие в обществената поръчка и съответствие с поставените критерии за подбор чрез представяне на документите, описани в настоящите указания за участие.

12. Лицата, които декларират липсата на обстоятелства по чл. 54, ал. 1, т. 1, 2 и 7 от ЗОП са:

* лицата, които представляват участника,
* лицата, които са членове на управителни и надзорни органи на участника и
* други лица, които имат правомощия да упражняват контрол при вземането на решения, еквивалентен на този, валиден за представляващите го лица, членовете на управителните или надзорните органи.

13. Когато изискванията по чл. 54, ал. 1, т. 1, 2 и 7 от ЗОП се отнасят за повече от едно лице, всички лица подписват *Декларация за обстоятелствата по чл. 54, ал. 1, т. 1, 2 и 7 от ЗОП (по образец, приложение към офертата)*.

14. В случай, че Участникът участва като *обединение,* което не е регистрирано като самостоятелно юридическо лице, съответствието с критериите за подбор се доказва от обединението участник, а не от всяко от лицата, включени в него, с изключение на съответна регистрация, представяне на сертификат или друго условие, необходимо за изпълнение на поръчката, съгласно изискванията на нормативен или административен акт и съобразно разпределението на участието на лицата при изпълнение на дейностите, предвидено в договора за създаване на обединението.

15. Възложителят не поставя каквито и да е изисквания относно правната форма, под която *обединението* ще участва в обществената поръчка.

16. Когато участникът е обединение, което не е регистрирано като самостоятелно юридическо лице, се представя учредителният акт, споразумение и/или друг приложим документ, от който да е видно правното основание за създаване на обединението, както и следната информация във връзка с конкретната обществена поръчка:

* правата и задълженията на участниците в обединението;
* разпределението на отговорността между членовете на обединението;
* дейностите, които ще изпълнява всеки член на обединението.

17. Когато участникът е обединение, което не е юридическо лице, следва да бъде определен и посочен партньор, който да представлява обединението за целите на настоящата обществена поръчка.

18. В случай че обединението е регистрирано по БУЛСТАТ преди датата на подаване на офертата за настоящата обществена поръчка, се посочва БУЛСТАТ и/или друга идентифицираща информация в съответствие със законодателството на държавата, в която участникът е установен, както и адрес, включително електронен, за кореспонденция при провеждането на процедурата. В случай, че не е регистрирано и при възлагане изпълнението на дейностите, предмет на настоящата обществена поръчка, Участникът следва да извърши регистрацията по БУЛСТАТ, след уведомяването му за извършеното класиране и преди подписване на Договора за възлагане на настоящата обществена поръчка.

19. Възложителят отстранява от участие във възлагането участник, който е обединение от физически и/или юридически лица, когато за член на обединението е налице някое от посочените в чл. 54, ал. 1, т. 1-5 и 7 от ЗОП основания за отстраняване.

20. Участниците посочват в офертата подизпълнителите и дела от поръчката, който ще им възложат, ако възнамеряват да използват такива. В този случай те трябва да представят доказателство за поетите от подизпълнителите задължения.

21. Подизпълнителите трябва да отговарят на съответните критерии за подбор съобразно вида и дела от поръчката, който ще изпълняват, и за тях да не са налице основания за отстраняване от процедурата.

Независимо от възможността за използване на подизпълнители отговорността за изпълнение на договора за обществена поръчка е на изпълнителя.

22. След сключване на договора и най-късно преди започване на изпълнението му, изпълнителят уведомява възложителя за името, данните за контакт и представителите на подизпълнителите, посочени в офертата. Изпълнителят уведомява възложителя за всякакви промени в предоставената информация в хода на изпълнението на поръчката.

23. Замяна или включване на подизпълнител по време на изпълнение на договор за обществена поръчка се допуска по изключение, когато възникне необходимост, ако са изпълнени едновременно следните условия:

* за новия подизпълнител не са налице основанията за отстраняване от процедурата;
* новият подизпълнител отговаря на критериите за подбор, на които е отговарял предишният подизпълнител, включително по отношение на дела и вида на дейностите, които ще изпълнява, коригирани съобразно изпълнените до момента дейности.

24. При замяна или включване на подизпълнител, изпълнителят представя на възложителя всички документи, които доказват изпълнението на горните условия, заедно с копие на договора за подизпълнение или на допълнително споразумение в тридневен срок от тяхното сключване.

25. Участниците могат да се позоват на капацитета на трети лица, независимо от правната връзка между тях, по отношение на критериите, свързани с икономическото и финансовото състояние и техническите способности.

26. По отношение на критериите, свързани с професионална компетентност, участниците могат да се позоват на капацитета на трети лица само ако лицата, с чиито образование, квалификация или опит се доказва изпълнение на изискванията на възложителя, ще участват в изпълнението на частта от поръчката, за която е необходим този капацитет.

27. Когато участникът се позовава на капацитета на трети лица, той трябва да може да докаже, че ще разполага с техните ресурси, като представи документи за поетите от третите лица задължения. Третите лица трябва да отговарят на съответните критерии за подбор, за доказването на които участникът се позовава на техния капацитет и за тях да не са налице основанията за отстраняване от процедурата.

Възложителят изисква участникът да замени посоченото от него трето лице, ако то не отговаря на някое от горните условия.

Възложителят изисква солидарна отговорност за изпълнението на поръчката от участника и третото лице, чийто капацитет се използва за доказване на съответствие с критериите, свързани с икономическото и финансовото състояние.

#### РаздEл ІІ. KРИТЕРИИ ЗА ПОДБОР

**1. Годност за упражняване на професионална дейност.**

1.1.Участникът следва да притежава валидна регистрация в Регистъра на туроператорите и туристическите агенти съгласно чл. 61, ал. 4 от Закона за туризма. За чуждестранни лица – да разполагат с правото да извършват туроператорска дейност и туристическа агентска дейност, съгласно националното им законодателство.

*За удостоверяване съответствието си с поставеното изискване участникът посочва регистрационния номер, под който е вписан в Регистъра на регистрираните туроператори и туристически агенти.*

1.2. Участникът следва да е регистриран като администратор на лични данни от Комисията за защита на личните данни. Чуждестранните юридически лица прилагат еквивалентен документ на компетентния орган от държавата, в която са установени. В случай, че участникът не притежава такава регистрация, декларира, че при класиране на първо място ще се регистрира като администратор на лични данни, преди подписването на договора за изпълнение на поръчката.

*За удостоверяване съответствието си с поставеното изискване участникът представя заверено копие на валидно удостоверение за регистрация на участника като администратор на лични данни, издадено от КЗЛД*

1.3.Участникът да има право да издава самолетни билети за авиокомпании, изпълняващи полети от и до България, представени в **Billing Settlement Plan (BSP).** 1.4. Участникът следва да е член или акредитиран агент на **International Air Transport Association (IATA)**.

*За удостоверяване съответствието си с поставените изисквания участникът представя копие от документ, удостоверяващ,че участникът е член на IATA или е агенция, притежаваща акредитация в IATA и копие от документ (вкл. извлечение или разпечатка от BSP Link), удостоверяващ валидна към датата на подаване на офертата оторизация на участника за работа в системата BSP, както и списък на авиокомпаниите, за които участникът има право на продажба на самолетни билети.*

**2. Минимални изисквания за икономическо и финансово състояние.**

2.1.Участникът трябва да има валидна задължителна застраховка „Отговорност на туроператора” в съответствие с чл. 97 от Закона за туризма.

*За удостоверяване съответствието си с поставеното изискване участникът представя заверено копие от валидна задължителна застраховка „Отговорност на туроператора” в съответствие със Закона за туризма.*

**3. Минимални изисквания към** **техническите и професионални способности на участниците:**

3.1.Участникът трябва да е изпълнил поне 1 (една) услуга с предмет идентичен или сходен с този на поръчката за последните 3 (три) години, считано от датата на подаване на офертата. Под сходен предмет се разбира: Туроператорски и/или турагентски услуги/дейности, вкл. продажба на самолетни билети.

*За удостоверяване съответствието си с поставеното изискване участникът представя Списък на услугите, които са идентични или сходни с предмета на обществената поръчка, изпълнени през последните три години, считано от датата на подаване на офертата, с посочване на стойностите, датите и получателите, заедно с доказателство за извършената услуга. Като доказателство за извършените услуги се приемат препоръки и/или референции, издадени от получателите на услугите, посочване на публични регистри, в които се съдържат данни за изпълнените услуги.*

3.2.Участникът следва да работи с глобална система за резервации и продажба на самолетни билети „Амадеус” или друга еквивалентна система за резервация и продажба на самолетни билети.

*За удостоверяване съответствието си с поставеното изискване участникът представя копие на документ, доказващ правото на участника да резервира, издава и продава самолетни билети чрез глобална резервационна система („Амадеус“, „Галилео“, „Уърлдспан“, „Сейбър“ или еквивалент), като системата следва да предлага висока степен на пълна, достоверна и актуална информация за наличните цени на самолетните билети.*

3.3. Участникът следва да притежава внедрена система за управление на качеството по стандарта ISO 9001:2008 в областта на настоящата поръчка (предоставяне на туроператорски и/или турагентски услуги/дейности, вкл. продажба на самолетни билети) или еквивалентен за конкретната дейност на участника.

*За удостоверяване съответствието си с поставеното изискване участникът представя заверено копие на валиден сертификат за управление на качествотo в съответствие с ISO 9001:2008 или еквивалент с обхват по предмета на поръчката (туроператорски, турагентски услуги, включително осигуряване на самолетни билети) на името на участника.*

3.4. Участникът следва да разполага най-малко с 2 /двама/ служители, които да отговарят на изискванията на чл. 7 от *Наредба № 16-1399 от 11.10.2013 г., за изискванията за местоположението, пригодността и оборудването на помещението за извършване на туроператорска и/или туристическа агентска дейност и за образованието, езиковата квалификация и стажа на персонала*, както следва:

* + 1. Да са с висше образование или средно образование с придобита професионална квалификация в областта на туризма;
    2. Да притежават сертификат, удостоверяващ IATA квалификация;

3.4.3. Да владеят най-малко един чужд език на ниво В2 на владеене на чужд език спрямо приетата Обща Езикова Европейска Рамка.

3.4.4. Да притежават най-малко 1 /една/ година опит в работа със системата „Амадеус” или друга еквивалентна глобална система за резервация и продажба на самолетни билети.

*За удостоверяване съответствието си с поставеното изискване участникът представя Списък, в който да бъде посочено образованието и професионалната компетентност на лицата, които отговарят за извършването на предмета на поръчката (осигуряване на самолетни билети).*

#### РАЗДЕЛ iII. УКАЗАНИЯ ЗА ПОДГОТОВКА И ПОДАВАНЕ НА ОФЕРТАTA. КОМУНИКАЦИЯ МЕЖДУ ВЪЗЛОЖИТЕЛЯ И УЧАСТНИЦИТЕ

1. За участие при възлагането на настоящата обществена поръчка участникът подготвя и представя оферта, която трябва да съответства напълно на изискванията на възложителя. Не се допуска представянето на варианти в офертата. Офертата задължително трябва да включва всички изискуеми документи за участие в процедурата.

2. Всеки участник има право да представи само една оферта.

3. Офертата се подписва от представляващия участника или от надлежно упълномощено лице, като в офертата се прилага пълномощното от представляващия участника. Документите, за участие, които обективират лично изявление на конкретно лице, представляващо участника, не могат да бъдат подписвани от пълномощник.

4. Представените образци в документацията за участие и условията, описани в тях, са задължителни за участниците. Ако офертата не е представена по приложените образци Възложителят има право да отстрани участника.

5. Офертата следва да бъде представена на адрес: гр. София, 1784, бул. “Цариградско шосе” № 119, преди датата и часа, посочени в обявата като краен срок за подаване на офертите.

6. Ако участникът изпраща офертата чрез препоръчана поща или куриерска служба, разходите по изпращането са за негова сметка. В този случай участникът трябва да изпрати офертата така, че да обезпечи нейното получаване на посочения от Възложителя адрес преди изтичане на срока за подаване на офертите. Рискът от забава или загубване на офертата е за участника.

7. Оферта, получена от Възложителя след посочения срок, се връща неотворена на участника и това се отбелязва в регистъра на Възложителя.

8. Офертата се представя в запечатана непрозрачена опаковка от участника лично или от упълномощен от него представител или по пощата с препоръчано писмо с обратна разписка или чрез куриерска служба. Не се приема оферта, която е представена в прозрачна, незапечатана или с нарушена цялост опаковка. Такава оферта незабавно се връща на участника и това се отбелязва в регистъра на Възложителя.

9. Върху опаковката участникът записва “Оферта”, посочва се наименованието на поръчката, наименованието на участника, адрес и лице за кореспонденция, телефон и по възможност факс и електронен адрес.

10. Офертата се подава на български език. Когато участникът е чуждестранно физическо или юридическо лице или обединение на чуждестранни физически и/или юридически лица, офертата се представя на български език, а останалите изискуеми документи, които са на чужд език, се представят и в превод на български език.

11. Когато за някои от изискуемите документи е определено, че може да се представи като “заверено от участника копие”, за такъв документ се счита този, при който върху копието на документа се съдържа текста “Вярно с оригинала”, поставен е собственоръчен подпис на представляващия участника и е положен печат. По преценка на участника, такива документи могат да бъдат представени и в оригинал.В случаите, в които участникът е обединение, което не разполага със собствен печат, върху документа може да бъде положен печат на един от участниците в обединението.

12. Съдържащите се в настоящата документация образци на техническо и ценово предложение са задължителни за участниците.

13. Срокът на валидност на офертите е **60 календарни дни**, считано от крайния срок за подаване на оферти, определен в обявата.

14. Възложителят осигурява пълен достъп до обявата и до настоящата документация за участие на своя профил на купувача на адрес **.....................................................................................**

15. Всички комуникации и действия на Възложителя и на участниците са в писмен вид. Обменът на информация между Възложителя и участника може да се извършва по един от следните начини:

* лично – срещу подпис;
* по пощата – чрез препоръчано писмо с обратна разписка, изпратено на посочения от участника адрес;
* чрез куриерска служба;
* по факс;
* по електронен път при условията и по реда на Закона за електронния документ и електронния подпис;
* чрез комбинация от тези средства.

##### Раздел IV. НЕОБХОДИМИ ДОКУМЕНТИ

**В опаковката с офертата трябва да се съдържат следните документи:**

1. **Оферта,** съдържаща данни за участника – по образец;
2. **Декларация** за обстоятелствата **по чл. 54, ал. 1, т. 1, 2 и 7 от ЗОП** – по образец;
3. **Декларация** за обстоятелствата **по чл. 54, ал. 1, т. 3-5 от ЗОП** – по образец;
4. Декларация от участника, че е вписан в Регистъра на регистрираните туроператори и туристически агенти с посочване на съответния регистрационен номер.
5. Удостоверение за **регистрация на участника като администратор на лични данни,** издадено от КЗЛД - заверено копие;
6. Документ за **сключена валидна задължителна застраховка «Отговорност на туроператора»** в съответствие със Закона за туризма - заверено копие;
7. Документ, удостоверяващ членство или **сертификат** за акредитация в **IATA** (превод на документа на български език, в оригинал, както и копие на оригиналния документ);
8. **Документ**, че участникът е одобрен агент по продажби на самолетни билети чрез системата **BSP** – валиден за срока на действие на договора (превод на документа на български език, в оригинал, както и копие на оригиналния документ);
9. **Сертификат**/и за работа с **резервационната система “Амадеус**” или с друга резервационна система, действащ към момента на подаване на офертата – заверено копие;
10. **Декларация** (в свободен текст) за **наличие на офис** или представителство на територията на град София;
11. Валиден **сертификат** за управление на качеството в съответствие с **ISO 9001:2008** или еквивалент с обхват по предмета на поръчката – заверено копие;
12. **Списък със служителите**, които ще бъдат ангажирани при изпълнение на поръчката – по образец;
13. **Декларация** за съгласие с **клаузите на проекта на договор** – по образец;
14. **Декларация** за срок на **валидност на офертата** – по образец;
15. Декларация за липса на свързаност – по образец;
16. Декларация по чл. 3, т. 8 от Закона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици от участник/подизпълнител – по образец;
17. Декларация за конфиденциалност – по образец;
18. **Декларация по чл. 66, ал. 1 от ЗОП** за подизпълнителите (ако такива ще бъдат използвани) и дела от поръчката, който ще им бъде възложен, както и доказателство за поетите от подизпълнителите задължения – по образец както и декларация от посочените подизпълнители (при наличие на такива) – по образец;
19. Документи за доказване на предприетите мерки за надеждност, когато участникът се позовава на такива;
20. **Предложение за изпълнение на поръчката**, съдържащо подход и организация за извършване на услугата; начин на изпълнение на услугата в съответствие с изискванията на Възложителя, в това число и за осигуряване на възможността за покриване на всички заявени от Възложителя дестинации на територията на целия свят, както и за приемането на заявки по всяко време на денонощието и изпълнението на заявки, включително в почивни и празнични дни и при извънредни обстоятелства, описание на кадровото и техническо обезпечаване на процеса, решенията, които ще бъдат използвани за изпълнение на услугата, базирани на използваните от участника софтуерни продукти на резервационните системи, на Интернет и мобилните услуги – по образец;

21. **Ценово предложение** – по образец; В ценовото предложение участникът предлага такса за издаване на самолетен билет, която се посочва до втория десетичен знак и следва да бъде предложена в лева без и с ДДС. Предлаганата такса за издаване на самолетен билет не може да бъде 0.00 лв. (нула лева).

22. **Списък на услугите,** идентични или сходни с предмета на поръчката, извършени през последните три години преди датата на подаване на офертата с посочени стойности, дати и получатели – по образец, придружен с доказателства за извършените услуги;

1. Нотариално заверено пълномощно на лицето, упълномощено да представлява участника (в случай, че участникът не се представлява от лицата, които имат право на това, съгласно документите му за регистрация);
2. При участници – обединения, които не са юридически лица, в случай, че офертата се подава от лице, което не е вписано като представляващ в документа за създаване на обединението, в офертата се представят нотариално заверени пълномощни от всички участници в обединението, с които те упълномощават това лице да подаде офертата и да попълни и подпише документите, общи за обединението;
3. Документ (договор или споразумение) за създаване на обединение, подписан от лицата, включени в обединението, в който задължително е посочен представляващ (само когато участникът е обединение, което не е юридическо лице), съдържащ следната информаци във връзка с конкретната общствена поръчка:

а/ правата и задълженията на участниците в обединението;

б/ разпределението на отговорността между членовете на обединението;

в/ дейностите, които ще изпълнява всеки член на обединението;

г/ посочване на упълномощено лице, което ще представлява участника при изпълнението на договора и което лице е упълномощено да задължава, да получава указания за и от името на всеки член на обединението – оригинал или нотариално заверено копие;

*Всички представени документи трябва да са с дата на издаване, предшестваща подаването*

*на офертата с не повече от 6 месеца или да са в срока на тяхната валидност, когато такава е изрично записана в тях.*

***Предложението за изпълнение и ценовото предложение се подписват само от лица, които имат право да представляват участника и могат да удостоверят пред възложителя представителните си функции****.*

#### Раздел V. разглеждане НА ОФЕРТИТЕ. КРИТЕРИЙ ЗА ВЪЗЛАГАНЕ. оценка и класиране на офертите. ОПРЕДЕЛЯНЕ НА ИЗПЪЛНИТЕЛ.

1. Възложителят назначава със заповед комисия, която отговаря за разглеждане, оценка и класиране на офертите. Комисията се състои от нечетен брой членове. Действията на комисията се протоколират.

2. Офертите ще бъдат отворени от комисията **в първия работен ден, следващ последният ден от срока за получаване на оферти, от 11 часа** на адреса на възложителя – гр. София, бул."Цариградско шосе" № 119. Отварянето на офертите е публично и на него могат да присъстват участниците във възлагането или техни упълномощени представители.

3. След получаване на офертите и списъка с участниците, членовете на комисията за провеждане на процедурата подават декларации за обстоятелства по чл. 103, ал. 2 от ЗОП.

4. Разглеждането, оценяването и класирането на офертите се извършва съобразно определения от възложителя критерий за оценка на офертите.

**5. Критерий за възлагане.**

Възложителят ще възложи настоящата обществена поръчка чрез определяне на икономически най-изгодната оферта **при критерий за възлагане** на поръчката **оптимално съотношение качество/цена.**

Всяка оферта ще бъде оценявана с комплексна оценка (КмО), която ще се формира от следните показатели:

* Качествена оценка (КО) с относителна тежест 0,60 в комплексната оценка. С (КO) ще се оценяват допълнителните условия, предлагани от участника, за повишаване на качеството на услугата.
* Ценова оценка (Kfin) с относителна тежест 0,40 в комплексната оценка.

Формулата за изчисляване на комплексната оценка е: **КмО = КО х 0.60 + Кfin х 0.40**

**5.1. Указания за определяне на Качествената оценка (КО).**

КО се формира на база оценка на предложени процедури при изпълнение на услугата, които изпълнителят би осъществил в случай, че възникне някоя от следните ситуации:

1. Отменен полет;
2. Промяна на полетно разписание;
3. Смяна на име на пътник след издаване на самолетен билет;
4. Издаване на комбиниран билет самолет/влак/автобус за дестинации, до които не се осъществява директен въздушен превоз, когато това е икономически по-изгодно за Възложителя, или когато комбинирания маршрут е по-удобен за пътника;
5. Отмяна на издаден самолетен билет и възстановяване на платената за него сума.

Участникът описва дейностите, които ще предприеме при една, няколко, или всички от посочените в т.5.1. от настоящия раздел ситуации.

* + 1. Описанието на процедурата при всяка ситуация трябва да съдържа най-малко следното:
* План за последователността от действия, които участникът ще предприеме;
* Срок за предприемане на действията;
* Отговорно лице.
  + 1. Качествената оценка (КО) ще се формира по следния начин:
* Ако представеното от участника предложение за изпълнение (техническо предложение) отговаря на изискванията на възложителя, посочени в указанията за участие и ги надгражда с описани процедури по пет от посочените в точка 5.1 ситуации – 100 точки;
* Ако представеното от участника предложение за изпълнение (техническо предложение) отговаря на изискванията на възложителя, посочени в указанията за участие и ги надгражда с описани процедури по четири от посочените в точка 5.1 ситуации – 80 точки;
* Ако представеното от участника предложение за изпълнение (техническо предложение) отговаря на изискванията на възложителя, посочени в указанията за участие и ги надгражда с описани процедури по три от посочените в т. 5.1. ситуации – 60 точки;
* Ако представеното от участника предложение за изпълнение (техническо предложение) отговаря на изискванията на възложителя, посочени в указанията за участие и ги надгражда с описани процедури по две от посочените в т. 5.1 ситуации – 40 точки.
* Ако представеното от участника предложение за изпълнение (техническо предложение) отговаря на изискванията на възложителя, посочени в указанията за участие и ги надгражда с описана процедура по поне една от посочените в т. 5.1 ситуации – 20 точки;
* Ако представеното от участника предложение за изпълнение (техническо предложение) отговаря на изискванията на възложителя, посочени в указанията за участие, но не описва нито една процедура при възникване на ситуация/и посочена/и в т. 5.1, а представената оферта преповтаря изискванията на Възложителя от указанията за участие и техническата спецификация – 1 точка.

Максималният брой точки за (КО) е 100.

Ако при описанието на процедурата по дадена ситуация от т. 5.1. липсва минимално изискуемото по т. 5.1.1. съдържание, ще се счита, че в техническото предложение не е описана такава процедура.

* 1. **Указания за определяне на ценовата оценка:**

**Кfin – (Ценовата оценка) –** е с относителна тежест 0, 40 се изчислява по следната

формула:  **Kfin = (Ф1 х 0,60) + (Ф2 х 0,40),**  и е разпределена при

следните показатели, **където:**

**Показател 1 (Ф1) –** Таксата за издаване на самолетен билет (такса обслужване)

за дестинации в Европа с коефициент на тежест **0,60;**

**Показател 2 (Ф2) –** Таксата за издаване на самолетен билет (такса обслужване)

за дестинации извън Европа с коефициент на тежест **0,40**;

**Прилага се следната методика за определяне на Ценовата оценка:**

**Оценката по показател 1 се изчислява по формулата:**

|  |
| --- |
| Оценката по този показател се изчислява по следната формула:  **Ф1 = (Ф1min / Ф1i) x 100, където:**  **Ф1min –** най-ниската предложена измежду всички оферти такса за издаване на самолетен билет (такса обслужване) за дестинации в Европа;  **Ф1i –** такса за издаване на самолетен билет (такса обслужване) за дестинации в Европа, съдържаща се в оценяваната оферта;  100 – максималният брой точки |

**Оценката по показател 2 се изчислява по формулата:**

|  |  |
| --- | --- |
| **Ф2 = (Ф2min / Ф2i) x 100, където:**  **Ф2min –** най-ниската предложена измежду всички оферти такса за издаване на самолетен билет (такса обслужване) за дестинации извън Европа;  **Ф2i –** такса за издаване на самолетен билет (такса обслужване) за дестинации извън Европа, съдържаща се в оценяваната оферта;  100 – максималният брой точки |  |

Класирането на офертите се извършва в низходящ ред на получената комплексна оценка (КмО), като на първо място се класира офертата с най-висока комплексна оценка.

1. Когато комплексните оценки (КмО) на две или повече оферти са равни, с предимство се класира офертата, която е получила по-висока оценка за качество.
2. В случай, че оценките за качество са равни, с предимство се класира офертата, в която се съдържа по-изгодно предложение - по-ниска предложена такса по показател **Ф1** от ценовата оценка;
3. В случай, че таксите по подпоказател **Ф1** отново са равни, Възложителят ще проведе публичен жребий за определянето на изпълнител между класираните на първо място оферти.

Тегленето на жребия ще се проведе съгласно следните правила:

8.1. Тегленето на жребий се извършва от назначената от възложителя комисия на дата, място и в час, за които участниците, класирани на първо място с еднаква оценка, ще бъдат писмено уведомени.

8.2. При тегленето могат да присъстват представители на участниците, получили еднаква обща оценка и класирани на първо място. Представители могат да бъдат лица, изрично упълномощени от лицето, представляващо участника. Лицата представят пълномощно в оригинал или нотариално заверено копие.

8.3. Комисията подготвя билети с имената на участниците, класирани на първо място с еднаква оценка. Билетите се поставят в непрозрачни пликове, които се запечатват. Тегленето на жребия започва в определения час. Ако до този час не са се явили представител/и на участниците, се изчакват допълнително 15 (петнадесет) минути. Ако и до този час не са се явили представител/и на участниците, комисията пристъпва към тегленето на жребия.

8.4. Тегленето се извършва чрез избор от председателя на комисията на един от пликовете, съдържащи наименованието на участниците, класирани на първо място с еднаква оценка. Изтегленият участник се предлага от комисията за изпълнител на обществената поръчка.

8.5. Резултатите от жребия се отразяват в протокола, който се предоставя на възложителя за утвърждаване заедно с цялата документация.

**РАЗДЕЛ VІ. СКЛЮЧВАНЕ НА ДОГОВОР ЗА ОБЩЕСТВЕНА ПОРЪЧКА. ГАРАНЦИЯ ЗА ИЗПЪЛНЕНИЕ. УСЛОВИЯ ЗА ПЛАЩАНЕ**

1. Възложителят уведомява писмено участниците за резултатите от разглеждането, оценяването и класиране на офертите като им изпраща утвърдения от него протокол от работа на комисията.

2. Договорът за обществена поръчка се сключва с участника, класиран на първо място и определен за изпълнител на обществената поръчка.

3. Когато определеният за изпълнител участник откаже да сключи договор, възложителят прекратява обществената поръчка или определя за изпълнител втория класиран участник. За отказ се приема и неявяването на уговорената дата, освен ако неявяването е по обективни причини, за което възложителят е уведомен своевременно.

4. Преди подписване на договора участникът, определен за изпълнител, е длъжен да представи:

* + Свидетелство за съдимост;
  + Удостоверение от органите по приходите по седалището на участника и възложителя;
  + Заверени копия на: диплома за придобито образование, сертификат, удостоверяващ IATA квалификация, удостоверяване на ниво В2 на владеене на чужд език спрямо приетата Обща Езикова Европейска Рамка за посочените в офертата служители, които ще извършват резервации и продажби на самолетни билети.
  + Заверено копие от удостоверение за данъчна регистрация и регистрация по БУЛСТАТ или еквивалентни документи съгласно законодателството на държавата, в която обединението е установено, когато участникът определен за изпълнител е неперсонифицирано обединение на физически и/или юридически лица.

5. Плащанията по настоящата поръчка ще се извършват по следния начин:

5.1. Цените на билетите и медицинските застраховки следва да се предлагат в лева и ще бъдат заплащани по банков път.

5.2. Цените на билетите се заплащат от Възложителя и включват дължимите летищни такси, както и всички други такси, предвидени от националното законодателство към датата на пътуването. Възложителят заплаща цената на съответния билет по банкова сметка на Изпълнителя.

5.3. Плащането ще се извършва в срок до 5 (пет) работни дни след представянето на:

- протокол/фактура за стойността на самолетния билет с включени всички дължими такси;

-издаден електронен билет, застрахователна полица за сключена медицинска застраховка, съответно ваучер за хотелско настаняване.